SKRIFTLIG FORESPØRGSEL P-1736/02

af Claude Moraes (PSE) til Kommissionen

(10. juni 2002)

Om: Vestsahara og indbyggernes ret til selvbestemmelse

Støtter Kommissionen sahrawiernes ret til selvbestemmelse?

Støtter Kommissionen ønsket om en folkeafstemning, som vil give sahrawierne ret til at danne deres egen regering?

Er Kommissionen enig i, at salg af våben til Marokko gør dette land i stand til at bruge dem til at holde sahrawierne ude af deres eget land?

Svar afgivet på Kommissionens vegne af Christopher Patten

(3. juli 2002)

Kommissionen har altid givet sin fulde opbakning til FN's synspunkter og indsats, for så vidt angår Vestsahara. Det gælder både generalforsamlingens anerkendelse af, at der er tale om et område uden selvstyre, og den indsats, som FN's generalsekretær, Kofi Annan, og hans personlige udsending, James Baker III, har gjort for at få de stridende parter til at nå frem til en gensidigt acceptabel løsning.

FN's generalsekretariat og Sikkerhedsrådet håber stadig at finde en holdbar løsning på konflikten i år. Kofi Anan fremsatte i sin rapport af 19. februar 2002 fire løsningsforslag, som Sikkerhedsrådet skal tage stilling til. Sikkerhedsrådet har besluttet at forlænge FN's mission for folkeafstemningen i Vestsahara (Minurso) indtil den 31. juli 2002 for at behandle generalsekretærens rapport mere uddybende. På dette meget kritiske tidspunkt i arbejdet vil Kommissionen og EU gerne sikre sig, at der ikke træffes nogen foranstaltninger, som vanskeliggør arbejdet yderligere. Kommissionen følger udviklingen nøje og er klar til at behandle enhver anmodning om EU-støtte i forbindelse med en endelig løsning, som overholder international ret.

Den humanitære bistand, som ydes via EU's Kontor for Humanitær Bistand (ECHO) i form af fødevarer og lægehjælp, beløb sig i perioden 1993-2001 til 81 mio. EUR, og der er foreslået et beløb på 14 mio. EUR for 2002. Herudover arbejder Kommissionen aktivt på at få vedtaget nogle tillidsskabende foranstaltninger, så som løsladelse af krigsfanger og bedre muligheder for kontakt og adgang til besøg mellem familiemedlemmer, der er blevet splittet. Foranstaltninger af denne art skaber bedre betingelser for en frugtbar dialog mellem de stridende parter.

På det seneste møde i ministertroikaen i Alger den 5. juni 2002 benyttede EU muligheden til at tilkendegive sin bekymring og sine krav til en løsning af de humanitære problemer i forbindelse med konflikten i Vestsahara. EU bekræftede, at den støttede FN's forsøg på at finde en gensidigt acceptabel løsning. Den opfordrede indtrængende begge parter til at løse problemet med personer, der er meldt savnet, og til at løslade de fanger, der har været fængslet siden konfliktens udbrud. EU anmodede ligeledes om, at borgerrettigheder og menneskerettigheder overholdes i Vestsahara. Den opfordrede også begge parter til at give familiemedlemmer, som er blevet splittet på grund af konflikten, mulighed for at kontakte og se hinanden.

Endelig må værdien af ratificeringen af associeringsaftalerne med Marokko(1) og Algeriet(2) ikke undervurderes. Disse aftaler indebærer en løbende og institutionaliseret politisk dialog mellem EU og hvert af de pågældende lande.

(1) Trådte i kraft den 1. marts 2000.

(2) Blev undertegnet i Valencia den 22. april 2002, men skal ratificeres af de nationale parlamenter og af Europa-Parlamentet.